RESOLUCIÓN do 4 de outubro de 2011 pola que se declara de interese galego e se ordena a inscrición no Rexistro de Fundacións de Interese Galego da Fundación Gavela.
Consellería de Traballo e Benestar — III. Outras disposicións — 24/10/2011

Examinado o expediente de declaración de interese galego e inscrición no Rexistro de Fundacións de Interese Galego da
Fundación Gavela
, dítase esta resolución baseada nos feitos e fundamentos de dereito que se expoñen a seguir:
Feitos.
Primeiro. María de los Ángeles Fernández Araújo, presidenta do Padroado da Fundación Gavela, formulou solicitude de clasificación para os efectos da súa inscrición no Rexistro de Fundacións de Interese Galego.
Segundo. A Fundación Gavela foi constituída en escritura pública outorgada en Ourense o 7 de abril de 2011, ante o notario Enrique Hernanz Vila, co número de protocolo 803, pola Asociación de Familiares e Enfermos Mentais Morea, representada por María de los Ángeles Fernández Araújo. Esta escritura foi complementada polas outorgadas en Ourense o 11 de maio de 2011, ante o mesmo notario, co número de protocolo 1.090, e o 1 de setembro de 2011, ante o notario María Isabel Louro García, co número de protocolo 1.492.
Terceiro. Segundo consta no artigo 6 dos seus estatutos, a fundación ten por obxecto a atención das necesidades das persoas adultas diagnosticadas dunha enfermidade mental, preferentemente grave e persistente.
Cuarto. Na escritura de constitución constan os aspectos relativos á personalidade da entidade fundadora, a súa capacidade e vontade de constituír a fundación conforme os preceptos da Lei 12/2006, do 1 de decembro, de fundacións de interese galego.
Quinto. Nos estatutos da fundación consta a natureza, o domicilio, obxecto e finalidade, as regras para a aplicación das rendas aos fins fundacionais e para a determinación dos beneficiarios, e a designación do padroado inicial.
Sexto. O padroado inicial da fundación está formado por María de los Ángeles Fernández Araújo, como presidenta; Alfonso Díaz Lage, como secretario; e Rosa Veloso González, en representación da Asociación de Familiares e Enfermos Mentais Morea, como vogal.
Sétimo. A comisión integrada polos secretarios xerais técnicos de todas as consellerías elevoulle ao conselleiro de Presidencia, Administracións Públicas e Xustiza proposta de clasificación como de interese asistencial a Fundación Gavela, de acordo coas materias que constitúen o seu obxecto fundacional, polo que, cumpríndose os requisitos exixidos na Lei 12/2006, do 1 de decembro, de fundacións de interese galego, e de conformidade co establecido no artigo 51 do Decreto 14/2009, do 21 de xaneiro, polo que se aproba o Regulamento de fundacións de interese galego, e o artigo 7 do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, o protectorado será exercido pola Consellería de Traballo e Benestar.
Oitavo. De conformidade coa dita proposta, por Orde da Consellería de Presidencia, Administracións Públicas e Xustiza do 10 de xuño de 2011 (DOG n.º 127, do 4 de xullo), clasificouse como de interese asistencial a Fundación Gavela, e adscribiuse á Consellería de Traballo e Benestar para os efectos do exercicio das funcións de protectorado.
Fundamentos de dereito.
Primeiro. O artigo 34 da Constitución española recoñece o dereito de fundación para fins de interese xeral, e o artigo 27.26.º do Estatuto de autonomía para Galicia establece que é competencia exclusiva da Comunidade Autónoma galega o réxime das fundacións de interese galego.
Segundo. De acordo co disposto no artigo 7.2.º do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, en relación co Decreto 8/2011, do 28 de xaneiro, polo que se fixa a estrutura orgánica das consellerías da Xunta de Galicia, correspóndelle a esta consellería a declaración de interese galego mediante resolución publicada no Diario Oficial de Galicia e a inscrición no Rexistro de Fundacións de Interese Galego da Fundación Gavela, así como o exercicio das funcións de protectorado e as demais que correspondan á Xunta de Galicia de conformidade co indicado no dito regulamento.
Terceiro. Á vista do disposto na Lei 12/2006, do 1 de decembro, de fundacións e interese galego, e no Decreto 14/2009, do 21 de xaneiro, polo que se aproba o Regulamento de fundacións de interese galego, e o Decreto 15/2009, da mesma data, polo que se aproba o Regulamento do Rexistro de Fundacións de Interese Galego, resultan cumpridos os requisitos establecidos pola normativa vixente para a declaración de interese galego e inscrición no Rexistro de Fundacións de Interese Galego, sección da Consellería de Traballo e Benestar, da Fundación Gavela, polo que,
Primeiro. Declarar de interese galego a Fundación Gavela, ao cumpriren os seus estatutos as prescricións que para tal efecto sinala a vixente lexislación en materia de fundacións de interese galego.
Segundo. Ordenar a inscrición da Fundación Gavela, no Rexistro de Fundacións de Interese Galego, sección da Consellería de Traballo e Benestar.
Terceiro. Esta fundación queda sometida ao disposto na Lei 12/2006, do 1 de decembro, de fundacións de interese galego, no Decreto 14/2009, do 21 de xaneiro, polo que se aproba o Regulamento de fundacións de interese galego, e no Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, así como na demais normativa que resulte de aplicación, onde se establecen especialmente as obrigas de dar publicidade suficiente do seu obxecto e actividades, ausencia de ánimo de lucro na prestación dos seus servizos, e presentar anualmente a documentación contable e plan de actuación ante o protectorado, que será exercido por esta consellería.
Contra esta resolución pode interpoñerse recurso de alzada ante a conselleira de Traballo e Benestar, no prazo dun mes contado desde o día seguinte ao da súa publicación, segundo o disposto nos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 4 de outubro de 2011.